Մեր հարցադրմանը, թե՞ բնակչությանհամար այս պահին այլընտրանքներ ընդհանրապես չկան, վերջինս պատասխանեց. «Այլընտրանքային տարբերակներ միշտ էլ հնարավոր է լինեն, բայց այդ ուղղությամբ պետությունն իր ռազմավարությունը պետք է ունենար և իրականացներ շատ տարիներ առաջ: Այսպես շուտափույթ ինչ-որ այլընտրանքային աշխատատեղեր ստեղծելն անհնար է: Դա պետք է լինի տևական աշխատանքի արդյունքում: Եթե այսօր սկսենք, կհասնենք դրան տարիներ հետո, բայց այս պահին, եթե մարդն ունի օրվա հացի խնդիր, ի դեպ գործարանի աշխատակիցները հենց այդ վիճակում էլ գտնվում են, որովհետև իրենք քայքայում են իրենց առողջությունը վառարանների թույների առաջ, որպեսզի իրենց երեխաներն օրվա հացն ունենան: Այնպես չէ, որ մարդկանց աշխատավարձերը շատ բարձր են, պարզապես այլընտրանքը բացակայում է: Այստեղ մի քիչ էլ մենտալիտետի խնդիր կա, Ալավերդին հանքարդյունաբերական քաղաք է եղել, ազգաբնակչության մեջ կա մի որոշակի խավ ու իրենք զգալի մաս են կազմում, որոնք առանց հանքարդյունաբերության այս քաղաքում իրենց ապագան չեն պատկերացնում: Այդ կարծրատիպն էլ տարիներ է պահանջվում որպեսզի կոտրվի, ինչպես նաև այլընտրանքներ է պահանջվում, որպեսզի մարդիկ գնան, այլ տեղ աշխատեն, այլ զբաղվածությամբ եկամուտ բերեն իրենց ընտանիք»: